अहिले कोइरालालाई पराजित गरेर प्रधानमन्त्री बन्दा ओलीले सहयोग लिएका राजनीतिक दल र नेताहरूसँगको उनको सम्बन्ध पनि सामान्य छैन। २०५२ फागुनबाट देशमा हिंसात्मक विद्रोह शुरू गरेका नेकपा (माओवादी) र त्यसका अध्यक्ष पुष्पकमल दाहालको सबभन्दा चर्को आलोचक ओली थिए। माओवादी शान्तिप्रक्रियामा आएपछि पनि उनी कटु आलोचक नै रहे। तत्कालीन प्रधानसेनापति रुक्माङ्गद कटवाललाई सरकारले गरेको कारबाहीलाई राष्ट्रपतिबाट उल्ट्याउन लगाएर प्रधानमन्त्री पुष्पकमल दाहाललाई पद त्याग्नुपर्ने अवस्थामा पुर्‍याउन पनि उनले ठूलो भूमिका खेलेका थिए।
